
Val di Non: Egy kvalitatív rekonstrukció

Kulcsszavak: weltanschauung, weltbetrachtung, weltbild, közösségi mintázatok, alkalmazott hegelianizmus
Jelen dolgozat kutatási anyagát egy, az észak-olaszországi Val di Nonban 2023. szeptember 8. és szeptember 18. között általam készített, félig strukturált interjúsorozat adja. Az interjúk összesítéseit kvalitatív rekonstrukció céljából elemzem, vagyis szisztemikus-immanens szemléletet alkalmazok a Völgy lakóinak életvilágára, amelyben a környezeti-kapcsolati,valamint az idioszinkratikusan és holisztikusan strukturált jelentésrendszerek faktorainak dialektikus visszahatásait vizsgálom. Ez meglátásom szerint lehetővé teszi a Völgy lakosait jellemző egyedi világnézetek (Weltanschauung) karakteriszikus mintázatait összesítő Weltbild sajátosságainak adekvát rekonstrukcióját az interjúk anyagának elemzéséből, méghozzá ennek a Weltbild-nek társadalomtudományi szempontból olyan releváns neuralgikus pontok körüli artikulálódásán keresztül, mint: a gazdasági helyzet, a deviancia, a közösségfejlesztés, a munkaerő hiánya, a lokális identitás illetve azok a kihívások, amelyekkel a Völgynek jövője felé tartva mindenképpen szembe kell néznie. A dolgozat sajátossága, hogy erre nem statisztikai adatok összesítésén keresztül, hanem kvalitatív rekonstrukció segítségével vállalkozik és az interjúalanyok vonatkozó meglátásait kódolás útján hozzárendeli az említett társadalomtudományi kérdéskörökhöz így rekonstruálva  a Völgy társadalmi-politikai közösségének egyedi karakterét és azt, hogy miként tematizálják a közösség életének neuralgikus pontjait.



